title: Regulamentul de punere în aplicare (UE) 2018/785 al Comisiei din 29 mai 2018 de modificare a Regulamentului de punere în aplicare (UE) nr. 540/2011 în ceea ce privește condițiile de aprobare a substanței active tiametoxam (Text cu relevanță pentru SEE. )

text:
               30.5.2018

               RO

               Jurnalul Oficial al Uniunii Europene

               L 132/40

         REGULAMENTUL DE PUNERE ÎN APLICARE (UE) 2018/785 AL COMISIEI
   din 29 mai 2018
   de modificare a Regulamentului de punere în aplicare (UE) nr. 540/2011 în ceea ce privește condițiile de aprobare a substanței active tiametoxam
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 21 alineatul (3), articolul 49 alineatul (2) și articolul 78 alineatul (2),
   întrucât:

               (1)

               Substanța activă tiametoxam a fost inclusă în anexa I la Directiva 91/414/CEE a Consiliului (2) prin Directiva 2007/6/CE a Comisiei (3).

               (2)

               Substanțele active incluse în anexa I la Directiva 91/414/CEE se consideră a fi fost aprobate în temeiul Regulamentului (CE) nr. 1107/2009 și sunt enumerate în partea A din anexa la Regulamentul de punere în aplicare (UE) nr. 540/2011 al Comisiei (4).

               (3)

               Regulamentul de punere în aplicare (UE) nr. 485/2013 al Comisiei (5) a modificat condițiile de aprobare a substanței active tiametoxam și cere solicitantului să furnizeze informații de confirmare în ceea ce privește:

                           (a)

                           riscurile pentru polenizatori, alții decât albinele melifere;

                           (b)

                           riscul pentru albinele melifere care culeg nectar sau polen în culturile succesive;

                           (c)

                           absorbția potențială prin rădăcini în buruienile înflorite;

                           (d)

                           riscul pentru albinele melifere care culeg nectarul produs de insecte;

                           (e)

                           expunerea potențială la gutație și riscul acut și pe termen lung pentru supraviețuirea și dezvoltarea coloniilor, precum și privind riscul pentru larvele de albine cauzat de o astfel de expunere;

                           (f)

                           expunerea potențială la dispersarea prafului în urma semănării și riscul acut și pe termen lung pentru supraviețuirea și dezvoltarea coloniilor, precum și privind riscul pentru larvele de albine cauzat de o astfel de expunere;

                           (g)

                           riscul acut și pe termen lung pentru supraviețuirea și dezvoltarea coloniilor și riscul pentru larvele de albine melifere cauzat de ingestia de polen și de nectar contaminat.

               (4)

               Solicitantul a prezentat informații suplimentare cu privire la albine (adică albinele melifere, bondarii și albinele solitare) statului membru raportor, Spania.

               (5)

               Spania a evaluat informațiile suplimentare transmise de solicitant. La 12 noiembrie 2015, Regatul Unit a prezentat evaluarea sa celorlalte state membre, Comisiei și Autorității Europene pentru Siguranța Alimentară (denumită în continuare „autoritatea”), sub forma unui addendum la proiectul de raport de evaluare.

               (6)

               Statele membre, solicitantul și autoritatea au fost consultate și invitate să prezinte observații cu privire la evaluarea efectuată de statul membru raportor. La 20 aprilie 2016, autoritatea a publicat rapoartele tehnice care rezumă rezultatele consultării pentru tiametoxam (6).

               (7)

               Astfel cum este prevăzut în considerentul 16 din Regulamentul de punere în aplicare (UE) nr. 485/2013, Comisia a inițiat o revizuire a noilor informații științifice la 11 februarie 2015, prin mandatarea EFSA să organizeze o cerere de date deschisă. EFSA a lansat o cerere de date deschisă, care s-a încheiat la 30 septembrie 2015 (7).

               (8)

               La 13 noiembrie 2015, Comisia a solicitat EFSA să furnizeze o actualizare a concluziilor privind evaluarea riscului pentru albine în ceea ce privește utilizarea tiametoxamului aplicat ca tratament al semințelor sau granule prin organizarea unei evaluări inter pares și ținând seama de datele colectate în cadrul anumitor cereri deschise de date și de orice alte noi date din studiile, activitățile de cercetare și de monitorizare care sunt relevante pentru utilizările avute în vedere. La 28 februarie 2018, autoritatea și-a prezentat concluzia privind evaluarea inter pares a versiunii actualizate a riscului pentru albine a utilizării ca pesticid a substanței active tiametoxam, având în vedere utilizările ca tratament al semințelor și granule (8). Solicitantului i s-a oferit posibilitatea de a prezenta observații cu privire la această concluzie. Solicitantul și-a prezentat observațiile, care au fost examinate cu atenție.

               (9)

               Proiectul de raport de evaluare, addendumul la proiectul raportului de evaluare și concluzia autorității au fost reexaminate de statele membre și de Comisie în cadrul Comitetului permanent pentru plante, animale, produse alimentare și hrană pentru animale și au fost finalizate la 27 aprilie 2018, sub forma unui addendum revizuit la raportul de reexaminare al Comisiei pentru tiametoxam.

               (10)

               Comisia a invitat solicitantul să transmită observațiile sale pe marginea addendumului revizuit la raportul de examinare privind substanța tiametoxam. Solicitantul și-a prezentat observațiile, care au fost examinate cu atenție.

               (11)

               În urma examinării informațiilor prezentate de solicitant, Comisia a concluzionat că informațiile de confirmare suplimentare solicitate prin Regulamentul de punere în aplicare (UE) nr. 485/2013 nu au fost furnizate și, după ce a luat în considerare concluzia cu privire la versiunea actualizată a evaluării riscurilor pentru albine, Comisia a concluzionat că riscurile pentru albine nu pot fi excluse fără a impune restricții suplimentare. Ținând seama de necesitatea de a asigura un nivel de siguranță și de protecție în conformitate cu nivelul ridicat de protecție a sănătății urmărit în Uniune, este oportun să se interzică toate utilizările în exterior. Prin urmare, este necesar să se limiteze utilizarea tiametoxamului la sere permanente, iar cultura rezultată să rămână într-o seră permanentă pe parcursul întregului său ciclu de viață, astfel încât aceasta să nu fie replantată în exterior.

               (12)

               Prin urmare, anexa la Regulamentul de punere în aplicare (UE) nr. 540/2011 ar trebui modificată în consecință.

               (13)

               Având în vedere riscurile pentru albine prezentate de semințele tratate, introducerea pe piață și utilizarea semințelor tratate cu produse de protecție a plantelor care conțin tiametoxam ar trebui să facă obiectul acelorași restricții ca utilizarea substanței tiametoxam. Prin urmare, este oportun să se prevadă ca semințele tratate cu produse de protecție a plantelor care conțin tiametoxam să nu fie introduse pe piață sau utilizate, cu excepția cazului în care semințele sunt destinate a fi utilizate doar în sere permanente și a cazului în care cultura rezultată rămâne într-o seră permanentă pe parcursul întregului său ciclu de viață.

               (14)

               Statelor membre ar trebui să li se acorde timp suficient pentru a modifica sau a retrage autorizațiile produselor de protecție a plantelor care conțin tiametoxam.

               (15)

               În ceea ce privește produsele de protecție a plantelor care conțin tiametoxam, în cazul în care statele membre acordă o perioadă de grație în temeiul articolului 46 din Regulamentul (CE) nr. 1107/2009, respectiva perioadă ar trebui să expire cel târziu la 19 decembrie 2018.

               (16)

               Interdicția privind introducerea pe piață și utilizarea semințelor tratate ar trebui să se aplice doar cu începere de la 19 decembrie 2018, pentru a permite o perioadă de tranziție suficientă.

               (17)

               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

         ADOPTĂ PREZENTUL REGULAMENT:
   Articolul 1
   Modificarea Regulamentului de punere în aplicare (UE) nr. 540/2011
   Partea A din anexa la Regulamentul de punere în aplicare (UE) nr. 540/2011 se modifică în conformitate cu anexa la prezentul regulament.
   Articolul 2
   Interzicerea introducerii pe piață și utilizarea semințelor tratate
   Semințele tratate cu produse de protecție a plantelor care conțin tiametoxam nu sunt introduse pe piață sau utilizate, cu excepția cazului în care:

               (a)

               semințele sunt destinate a fi utilizate doar în sere permanente; și

               (b)

               cultura rezultată rămâne într-o seră permanentă pe parcursul întregului său ciclu de viață.

         Articolul 3
   Măsuri tranzitorii
   Dacă este necesar, în conformitate cu Regulamentul (CE) nr. 1107/2009, statele membre modifică sau retrag autorizațiile existente pentru produsele de protecție a plantelor care conțin tiametoxam ca substanță activă, cel târziu până la 19 septembrie 2018.
   Articolul 4
   Perioada de grație
   Orice perioadă de grație acordată de statele membre în conformitate cu articolul 46 din Regulamentul (CE) nr. 1107/2009 este cât mai scurtă posibil și expiră cel târziu la 19 decembrie 2018.
   Articolul 5
   Modificare la Regulamentul de punere în aplicare (UE) nr. 485/2013
   În ceea ce privește semințele care au fost tratate cu produse de protecție a plantelor care conțin tiametoxam, articolul 2 din Regulamentul de punere în aplicare (UE) nr. 485/2013 se elimină.
   Articolul 6
   Intrare în vigoare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Cu toate acestea, articolul 2 și articolul 5 se aplică de la 19 decembrie 2018.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 29 mai 2018.

            Pentru Comisie

            Președintele

         Jean-Claude JUNCKER

      (1)  JO L 309, 24.11.2009, p. 1.

      (2)  Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1).

      (3)  Directiva 2007/6/CE a Comisiei din 14 februarie 2007 de modificare a Directivei 91/414/CEE a Consiliului cu privire la includerea substanțelor active metrafenon, Bacillus subtilis, spinosad și thiamethoxam (JO L 43, 15.2.2007, p. 13).

      (4)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

      (5)  Regulamentul de punere în aplicare (UE) nr. 485/2013 al Comisiei din 24 mai 2013 de modificare a Regulamentului de punere în aplicare (UE) nr. 540/2011 în ceea ce privește condițiile de autorizare a substanțelor active clotianidin, tiametoxam și imidacloprid și de interzicere a utilizării și a vânzării semințelor tratate cu produse de protecție a plantelor care conțin aceste substanțe active (JO L 139, 25.5.2013, p. 12).

      (6)  EFSA (Autoritatea Europeană pentru Siguranța Alimentară), 2016. Technical report on the outcome of the consultation with Member States, the applicant and EFSA on the pesticide risk assessment for thiamethoxam in light of confirmatory data (Raport tehnic privind rezultatul consultării cu statele membre, solicitantul și EFSA cu privire la evaluarea riscului utilizării ca pesticid ce reiese din datele de confirmare pentru tiametoxam). EFSA supporting publication [Materiale conexe ale Autorității Europene pentru Siguranța Alimentară (EFSA)] 2016:EN-1020. 27 p.

      (7)  EFSA (Autoritatea Europeană pentru Siguranța Alimentară), 2015. Raport tehnic privind cererea de date deschisă pentru informații științifice noi în ceea ce privește riscul pentru albine al utilizării celor trei substanțe active din pesticide neonicotinoide clotianidin, imidacloprid și tiametoxam aplicate sub formă de tratament al semințelor și granule în UE. EFSA supporting publication [Materiale conexe ale Autorității Europene pentru Siguranța Alimentară (EFSA)] 2015:EN-903. 8 p.

      (8)  EFSA (Autoritatea Europeană pentru Siguranța Alimentară), 2018. Concluzie privind evaluarea inter pares a versiunii actualizate a riscului pentru albine a utilizării ca pesticid a substanței active tiametoxam, având în vedere utilizările ca tratament al semințelor și granule. EFSA Journal 2018;16(2):5179, 59 p.

      ANEXĂ
      Coloana „Dispoziții specifice” rândul 140, tiametoxam, din partea A a anexei la Regulamentul de punere în aplicare (UE) nr. 540/2011 se înlocuiește cu următorul text:

         „PARTEA A
         Pot fi autorizate numai utilizările ca insecticid în sere permanente sau pentru tratarea semințelor destinate utilizării exclusiv în sere permanente. Cultura rezultată rămâne într-o seră permanentă pe parcursul întregului său ciclu de viață.
         PARTEA B
         În vederea punerii în aplicare a principiilor uniforme prevăzute la articolul 29 alineatul (6) din Regulamentul (CE) nr. 1107/2009, se va ține seama de concluziile raportului de reexaminare privind tiametoxamul, în special de apendicele I și II, în versiunea definitivă elaborată de Comitetul permanent pentru lanțul alimentar și sănătatea animală la 14 iulie 2006, precum și de concluziile addendumului revizuit la raportul de reexaminare privind tiametoxamul, în versiunea definitivă elaborată de Comitetul permanent pentru plante, animale, produse alimentare și hrană pentru animale la 27 aprilie 2018.
         În cursul evaluării generale, statele membre trebuie să acorde o atenție deosebită următoarelor aspecte:

                     —

                     riscurilor pentru apele subterane;

                     —

                     riscurilor pentru organismele acvatice;

                     —

                     riscurilor pentru albine și bondari eliberați pentru polenizare în sere permanente;

                     —

                     expunerea albinelor prin consumul de apă contaminată din serele permanente.

               Statele membre se asigură că învelirea semințelor se efectuează doar în unitățile profesioniste de tratare a semințelor. Unitățile respective trebuie să aplice cele mai bune tehnici disponibile, pentru a se asigura că emisia de praf în timpul aplicării asupra semințelor, depozitării și transportului poate fi redusă la minimum.
         Condițiile de utilizare includ, dacă este cazul, măsuri de atenuare a riscurilor.”


title: Regulamentul de punere în aplicare (UE) 2018/784 al Comisiei din 29 mai 2018 de modificare a Regulamentului de punere în aplicare (UE) nr. 540/2011 în ceea ce privește condițiile de aprobare a substanței active clotianidin (Text cu relevanță pentru SEE. )

text:
               30.5.2018

               RO

               Jurnalul Oficial al Uniunii Europene

               L 132/35

         REGULAMENTUL DE PUNERE ÎN APLICARE (UE) 2018/784 AL COMISIEI
   din 29 mai 2018
   de modificare a Regulamentului de punere în aplicare (UE) nr. 540/2011 în ceea ce privește condițiile de aprobare a substanței active clotianidin
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 21 alineatul (3), articolul 49 alineatul (2) și articolul 78 alineatul (2),
   întrucât:

               (1)

               Substanța activă clotianidin a fost inclusă în anexa I la Directiva 91/414/CEE a Consiliului (2) prin Directiva 2006/41/CE a Comisiei (3).

               (2)

               Substanțele active incluse în anexa I la Directiva 91/414/CEE se consideră a fi fost aprobate în temeiul Regulamentului (CE) nr. 1107/2009 și sunt enumerate în partea A din anexa la Regulamentul de punere în aplicare (UE) nr. 540/2011 al Comisiei (4).

               (3)

               Regulamentul de punere în aplicare (UE) nr. 485/2013 al Comisiei (5) a modificat condițiile de aprobare a substanței active clotianidin și cere solicitanților să furnizeze informații de confirmare în ceea ce privește:

                           (a)

                           riscurile pentru polenizatori, alții decât albinele melifere;

                           (b)

                           riscul pentru albinele melifere care culeg nectar sau polen în culturile succesive;

                           (c)

                           absorbția potențială prin rădăcini în buruienile înflorite;

                           (d)

                           riscul pentru albinele melifere care culeg nectarul produs de insecte;

                           (e)

                           expunerea potențială la gutație și riscul acut și pe termen lung pentru supraviețuirea și dezvoltarea coloniilor, precum și privind riscul pentru larvele de albine cauzat de o astfel de expunere;

                           (f)

                           expunerea potențială la dispersarea prafului în urma semănării și riscul acut și pe termen lung pentru supraviețuirea și dezvoltarea coloniilor, precum și privind riscul pentru larvele de albine cauzat de o astfel de expunere;

                           (g)

                           riscul acut și pe termen lung pentru supraviețuirea și dezvoltarea coloniilor și riscul pentru larvele de albine melifere cauzat de ingestia de polen și de nectar contaminat.

               (4)

               În decembrie 2014, solicitanții au prezentat informații suplimentare cu privire la albine (adică albinele melifere, bondarii și albinele solitare) statului membru raportor, Belgia, în intervalul de timp prevăzut pentru transmiterea acestora. În martie 2015 și iunie 2015, aceștia au furnizat dosare actualizate.

               (5)

               Belgia a evaluat informațiile suplimentare transmise de solicitanți. La 31 august 2015, Regatul Unit a prezentat evaluarea sa celorlalte state membre, Comisiei și Autorității Europene pentru Siguranța Alimentară (denumită în continuare „autoritatea”), sub forma unui addendum la proiectul de raport de evaluare.

               (6)

               Comisia a consultat autoritatea care, la 13 octombrie 2016, și-a prezentat avizul privind evaluarea riscului prezentat de clotianidin (6). În cazul majorității culturilor, autoritatea a identificat existența unui risc acut ridicat pentru albine, reprezentat de produsele de protecție a plantelor care conțin substanța activă clotianidin. În special în ceea ce privește expunerea prin praf, autoritatea a identificat riscuri acute ridicate pentru albine în ceea ce privește cerealele de iarnă, iar riscurile cronice ridicate pentru albine nu pot fi excluse în cazul sfeclei de zahăr. Pentru consumul de reziduuri în polenul și nectarul contaminate, au fost identificate riscuri acute și cronice ridicate, sau un risc ridicat nu poate fi exclus pentru majoritatea utilizărilor pe câmp. Riscuri cronice și acute pentru albine au fost identificate în cazul culturilor următoare pentru toate utilizările pe câmp. Pentru pepiniere, solicitanții nu au furnizat date, prin urmare, riscurile pentru albine nu pot fi excluse. În plus, autoritatea a identificat o serie de lacune în ceea ce privește datele existente.

               (7)

               Astfel cum este prevăzut în considerentul 16 din Regulamentul de punere în aplicare (UE) nr. 485/2013, Comisia a inițiat o revizuire a noilor informații științifice la 11 februarie 2015, prin mandatarea EFSA să organizeze o cerere de date deschisă. EFSA a lansat o cerere de date deschisă, care s-a încheiat la 30 septembrie 2015 (7).

               (8)

               La 13 noiembrie 2015, Comisia a solicitat EFSA să furnizeze o actualizare a concluziilor privind evaluarea riscului pentru albine în ceea ce privește utilizarea clotianidinului aplicat ca tratament al semințelor sau granule prin organizarea unei evaluări inter pares și ținând seama de datele colectate în cadrul anumitor cereri deschise de date și de orice alte noi date din studiile, activitățile de cercetare și de monitorizare care sunt relevante pentru utilizările avute în vedere. La 28 februarie 2018, autoritatea și-a prezentat concluzia privind evaluarea inter pares a versiunii actualizate a riscului pentru albine a utilizării ca pesticid a substanței active clotianidin, având în vedere utilizările ca tratament al semințelor și granule (8). Solicitanților li s-a oferit posibilitatea de a prezenta observații cu privire la această concluzie. Solicitanții și-au prezentat observațiile, care au fost examinate cu atenție.

               (9)

               Proiectul de raport de evaluare, addendumul la proiectul raportului de evaluare și concluziile autorității au fost reexaminate de statele membre și de Comisie în cadrul Comitetului permanent pentru plante, animale, produse alimentare și hrană pentru animale și au fost finalizate la 27 aprilie 2018, sub forma unui addendum revizuit la raportul de reexaminare al Comisiei pentru clotianidin.

               (10)

               Comisia a invitat solicitanții să transmită observațiile lor pe marginea addendumului revizuit la raportul de examinare privind substanța clotianidin. Solicitanții și-au prezentat observațiile, care au fost examinate cu atenție.

               (11)

               În urma examinării informațiilor prezentate de solicitanți în 2014 și 2015, Comisia a concluzionat că informațiile de confirmare suplimentare solicitate prin Regulamentul de punere în aplicare (UE) nr. 485/2013 nu au fost furnizate și, după ce a luat în considerare concluzia cu privire la versiunea actualizată a evaluării riscurilor pentru albine, Comisia a concluzionat că riscurile pentru albine nu pot fi excluse fără a impune restricții suplimentare. Ținând seama de necesitatea de a asigura un nivel de siguranță și de protecție în conformitate cu nivelul ridicat de protecție a sănătății urmărit în Uniune, este oportun să se interzică toate utilizările în exterior. Prin urmare, este necesar să se limiteze utilizarea clotianidinului la sere permanente, iar cultura rezultată să rămână într-o seră permanentă pe parcursul întregului său ciclu de viață, astfel încât aceasta să nu fie replantată în exterior.

               (12)

               Prin urmare, anexa la Regulamentul de punere în aplicare (UE) nr. 540/2011 ar trebui modificată în consecință.

               (13)

               Având în vedere riscurile pentru albine prezentate de semințele tratate, introducerea pe piață și utilizarea semințelor tratate cu produse de protecție a plantelor care conțin clotianidin ar trebui să facă obiectul acelorași restricții ca utilizarea substanței clotianidin. Prin urmare, este oportun să se prevadă ca semințele tratate cu produse de protecție a plantelor care conțin clotianidin să nu fie introduse pe piață sau utilizate, cu excepția cazului în care semințele sunt destinate a fi utilizate doar în sere permanente și a cazului în care cultura rezultată rămâne într-o seră permanentă pe parcursul întregului său ciclu de viață.

               (14)

               Statelor membre ar trebui să li se acorde timp suficient pentru a modifica sau a retrage autorizațiile produselor de protecție a plantelor care conțin clotianidin.

               (15)

               În ceea ce privește produsele de protecție a plantelor care conțin clotianidin, în cazul în care statele membre acordă o perioadă de grație în temeiul articolului 46 din Regulamentul (CE) nr. 1107/2009, respectiva perioadă ar trebui să expire cel târziu la 19 decembrie 2018.

               (16)

               Interdicția privind introducerea pe piață și utilizarea semințelor tratate ar trebui să se aplice doar cu începere de la 19 decembrie 2018, pentru a permite o perioadă de tranziție suficientă.

               (17)

               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

         ADOPTĂ PREZENTUL REGULAMENT:
   Articolul 1
   Modificarea Regulamentului de punere în aplicare (UE) nr. 540/2011
   Partea A din anexa la Regulamentul de punere în aplicare (UE) nr. 540/2011 se modifică în conformitate cu anexa la prezentul regulament.
   Articolul 2
   Interzicerea introducerii pe piață și utilizarea semințelor tratate
   Semințele tratate cu produse de protecție a plantelor care conțin clotianidin nu sunt introduse pe piață sau utilizate, cu excepția cazului în care:

               (a)

               semințele sunt destinate a fi utilizate doar în sere permanente și

               (b)

               cultura rezultată rămâne într-o seră permanentă pe parcursul întregului său ciclu de viață.

         Articolul 3
   Măsuri tranzitorii
   Dacă este necesar, în conformitate cu Regulamentul (CE) nr. 1107/2009, statele membre modifică sau retrag autorizațiile existente pentru produsele de protecție a plantelor care conțin clotianidin ca substanță activă, cel târziu până la 19 septembrie 2018.
   Articolul 4
   Perioada de grație
   Orice perioadă de grație acordată de statele membre în conformitate cu articolul 46 din Regulamentul (CE) nr. 1107/2009 este cât mai scurtă posibilă și expiră cel târziu la 19 decembrie 2018.
   Articolul 5
   Modificarea Regulamentului de punere în aplicare (UE) nr. 485/2013
   În ceea ce privește semințele care au fost tratate cu produse de protecție a plantelor care conțin clotianidin, articolul 2 din Regulamentul de punere în aplicare (UE) nr. 485/2013 se elimină.
   Articolul 6
   Intrare în vigoare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Cu toate acestea, articolul 2 și articolul 5 se aplică de la 19 decembrie 2018.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 29 mai 2018.

            Pentru Comisie

            Președintele

         Jean-Claude JUNCKER

      (1)  JO L 309, 24.11.2009, p. 1.

      (2)  Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1).

      (3)  Directiva 2006/41/CE a Comisiei din 7 iulie 2006 de modificare a Directivei 91/414/CEE a Consiliului în vederea înscrierii substanțelor active clotianidin și petoxamid (JO L 187, 8.7.2006, p. 24).

      (4)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

      (5)  Regulamentul de punere în aplicare (UE) nr. 485/2013 al Comisiei din 24 mai 2013 de modificare a Regulamentului de punere în aplicare (UE) nr. 540/2011 în ceea ce privește condițiile de autorizare a substanțelor active clotianidin, tiametoxam și imidacloprid și de interzicere a utilizării și a vânzării semințelor tratate cu produse de protecție a plantelor care conțin aceste substanțe active (JO L 139, 25.5.2013, p. 12).

      (6)  EFSA (Autoritatea Europeană pentru Siguranța Alimentară), 2016. Concluzia evaluării inter pares a riscului utilizării ca pesticid a substanței active clotianidin, având în vedere datele de confirmare prezentate. EFSA Journal 2016;14(11):4606, 34 pp. doi:10.2903/j.efsa.2016.4606.

      (7)  EFSA (Autoritatea Europeană pentru Siguranța Alimentară), 2015. Raport tehnic privind cererea de date deschisă pentru informații științifice noi în ceea ce privește riscul pentru albine al utilizării celor trei substanțe active din pesticide neonicotinoide clotianidin, imidacloprid și tiametoxam aplicate sub formă de tratament al semințelor și granule în UE. EFSA supporting publication [Materiale conexe ale Autorității Europene pentru Siguranța Alimentară (EFSA)] 2015:EN-903. 8 pp.

      (8)  EFSA (Autoritatea Europeană pentru Siguranța Alimentară), 2018. Concluzie privind evaluarea inter pares a versiunii actualizate a riscului pentru albine a utilizării ca pesticid a substanței active clotianidin, având în vedere utilizările ca tratament al semințelor și granule. EFSA Journal 2018;16(2):5177. 86 pp.

      ANEXĂ
      Textul din coloana „Dispoziții specifice”, rândul 121, clotianidin, din partea A a anexei la Regulamentul de punere în aplicare (UE) nr. 540/2011 se înlocuiește cu următorul text:

         „PARTEA A
         Pot fi autorizate numai utilizările ca insecticid în sere permanente sau pentru tratarea semințelor destinate utilizării exclusiv în sere permanente. Cultura rezultată rămâne într-o seră permanentă pe parcursul întregului său ciclu de viață.
         PARTEA B
         În vederea punerii în aplicare a principiilor uniforme prevăzute la articolul 29 alineatul (6) din Regulamentul (CE) nr. 1107/2009, se va ține seama de concluziile raportului de reexaminare privind clotianidinul, în special de apendicele I și II, în versiunea definitivă elaborată de Comitetul permanent pentru lanțul alimentar și sănătatea animală la 27 ianuarie 2006, precum și de concluziile addendumului revizuit la raportul de reexaminare privind clotianidinul, în versiunea definitivă elaborată de Comitetul permanent pentru plante, animale, produse alimentare și hrană pentru animale la 27 aprilie 2018.
         În cursul evaluării generale, statele membre trebuie să acorde o atenție deosebită următoarelor aspecte:

                     —

                     riscurile pentru apele subterane;

                     —

                     riscurile pentru albine și bondari eliberați pentru polenizare în sere permanente;

                     —

                     expunerea albinelor prin consumul de apă contaminată din serele permanente.

               Statele membre se asigură că învelirea semințelor se efectuează doar în unitățile profesioniste de tratare a semințelor. Unitățile respective trebuie să aplice cele mai bune tehnici disponibile, pentru a se asigura că emisia de praf în timpul aplicării asupra semințelor, depozitării și transportului poate fi redusă la minimum.
         Condițiile de utilizare includ, dacă este cazul, măsuri de atenuare a riscurilor.”


title: Regulamentul de punere în aplicare (UE) 2018/787 al Comisiei din 25 mai 2018 privind clasificarea anumitor mărfuri în Nomenclatura combinată

text:
                  31.5.2018

                  RO

                  Jurnalul Oficial al Uniunii Europene

                  L 134/1

            REGULAMENTUL DE PUNERE ÎN APLICARE (UE) 2018/787 AL COMISIEI
      din 25 mai 2018
      privind clasificarea anumitor mărfuri în Nomenclatura combinată
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
      întrucât:

                  (1)

                  Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87 al Consiliului (2), este necesar să se adopte măsuri privind clasificarea mărfurilor menționate în anexa la prezentul regulament.

                  (2)

                  Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.

                  (3)

                  În temeiul acestor reguli generale, mărfurile descrise în coloana (1) a tabelului din anexă ar trebui clasificate la codul NC indicat în coloana (2), pe baza motivelor care figurează în coloana (3) a tabelului menționat.

                  (4)

                  Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 34 alineatul (9) din Regulamentul (UE) nr. 952/2013, a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă ar trebui să fie de trei luni.

                  (5)

                  Măsurile prevăzute în prezentul regulament sunt conforme cu avizul Comitetului Codului vamal,

            ADOPTĂ PREZENTUL REGULAMENT:
      Articolul 1
      Mărfurile descrise în coloana (1) a tabelului din anexă se clasifică în Nomenclatura combinată la codul NC indicat în coloana (2) a tabelului menționat.
      Articolul 2
      Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 34 alineatul (9) din Regulamentul (UE) nr. 952/2013, timp de trei luni de la data intrării în vigoare a prezentului regulament.
      Articolul 3
      Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

         Prezentul regulament este obligatoriu în toate elementele sale și se aplică direct în toate statele membre.
         Adoptat la Bruxelles, 25 mai 2018.

               Pentru Comisie,

               Pentru Președinte,

            Stephen QUEST

               Director general

               Direcția Generală Impozitare și Uniune Vamală

         (1)  JO L 269, 10.10.2013, p. 1.

         (2)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (JO L 256, 7.9.1987, p. 1).

         ANEXĂ

                     Descrierea mărfurilor

                     Clasificare
                     (Cod NC)

                     Motive

                     (1)

                     (2)

                     (3)

                     Un articol (așa-numita „orteză cu șireturi”) alcătuit din mai multe fâșii cusute din material textil, cu un orificiu pentru călcâi și degete, tivit în jurul deschiderilor și a marginii. Zona căputei este închisă printr-o limbă confecționată din material textil croșetat. Celelalte părți textile sunt alcătuite din mai multe straturi de material textil elastic croșetat.
                     O placă din plastic elastic este fixată pe materialul textil și numai parțial vizibilă pe fața exterioară a articolului. Placa din material plastic înconjoară talpa și are ochiuri de-a lungul căputei articolului și cârlige pentru șiret de-a lungul axului, permițând strângerea articolului în jurul labei piciorului și al gambei cu șireturi textile.
                     Placa din material plastic oferă articolului o oarecare stabilitate. Cu toate acestea, ea este flexibilă și, atunci când se strânge cu șireturi, presează laba piciorului și gamba.
                     Acest articol este prezentat pentru a fi purtat în interiorul unui pantof și utilizat ca bandaj de gleznă în cazul entorselor sau contuziilor gleznei, al ruperilor și leziunilor ligamentelor, pentru prevenirea acestor răniri, precum și în cazul instabilității unui ligament. Cu toate acestea, articolul nu poate împiedica în totalitate o mișcare specifică a părții de corp afectate.
                     În reabilitarea postoperatorie, acesta facilitează o revenire la capacitatea totală de suportare a greutății.
                     A se vedea imaginile (*1).

                     6307 90 10

                     Clasificarea se stabilește pe baza regulilor generale 1, 3(c) și 6 de interpretare a Nomenclaturii combinate, precum și pe baza textului codurilor NC 6307 , 6307 90  și 6307 90 10 .
                     Articolul nu poate fi adaptat la o infirmitate specifică a unui pacient, dar are o utilizare multifuncțională. El este similar cu un bandaj textil simplu înfășurat în jurul unui ligament și strâns în jurul anumitor părți ale corpului pentru a aplica presiune în vederea susținerii vindecării sau pentru a preveni alte vătămări, asigurând că mișcările nedorite nu sunt efectuate în mod inconștient ca mișcări reflexe [a se vedea, de asemenea, Notele explicative la Nomenclatura combinată (NENC) a Uniunii Europene de la subpoziția 9021 10 10 , al doilea alineat].
                     În consecință, caracteristicile obiective ale articolului nu fac ca articolul să se deosebească de suporturile obișnuite de uz general, în special, având în vedere materialele din care este realizat (materiale flexibile), metoda de operare (presiunea realizată prin strângere) sau adaptabilitatea la infirmitățile specifice ale unui pacient (a se vedea, de asemenea, nota 6 de la capitolul 90, precum și hotărârea din 7 noiembrie 2002, Lohmann și Medi Bayreuth, cauzele conexe C-260/00-C-263/00, ECLI:EU:C:2002:637, punctele 39 și 45).
                     În plus, articolul nu poate fi clasificat ca „Articole și aparate de ortopedie” la codul NC 9021 10 10 , deoarece, din cauza elasticității sale, el nu poate împiedica în totalitate o mișcare specifică a părții de corp afectate, în scopul de a exclude alte vătămări (a se vedea, de asemenea, NENC la subpoziția 9021 10 10 , al doilea alineat). De exemplu, în cazul ligamentelor rupte, articolul ar trebui să împiedice complet înclinarea laterală a articulației gleznei chiar și la alergare sau sărituri. Cu toate acestea, materialul textil și materialul plastic flexibil din care este alcătuit articolul nu pot susține greutatea corpului în timpul alergării.
                     Efectul dorit de aplicare a presiunii este dat de materialul plastic și de materialele textile. Prin urmare, ambele materiale sunt la fel de importante, în sensul regulii generale 3(b) de interpretare a Nomenclaturii combinate, iar articolul trebuie clasificat la poziția plasată ultima în ordinea numerotării printre cele susceptibile de a fi luate în considerare (rubricile 3926  și 6307 ).
                     În consecință, articolul trebuie clasificat la codul NC 6307 90 10 , ca „alte articole textile confecționate”.

            (*1)  Imaginile au un caracter pur informativ.


title: Regulamentul de punere în aplicare (UE) 2018/788 al Comisiei din 30 mai 2018 de modificare a Regulamentului de punere în aplicare (UE) 2017/1993 de instituire a unei taxe antidumping definitive la importurile de anumite țesături cu ochiuri deschise din fibră de sticlă originare din Republica Populară Chineză astfel cum a fost extinsă la importurile de anumite țesături cu ochiuri deschise din fibră de sticlă expediate din India, Indonezia, Malaysia, Taiwan și Thailanda, indiferent dacă au fost sau nu declarate ca fiind originare din aceste țări, în urma unei reexaminări efectuate în perspectiva expirării măsurilor în temeiul articolului 11 alineatul (2) din Regulamentul (UE) 2016/1036 al Parlamentului European și al Consiliului

text:
               31.5.2018

               RO

               Jurnalul Oficial al Uniunii Europene

               L 134/5

         REGULAMENTUL DE PUNERE ÎN APLICARE (UE) 2018/788 AL COMISIEI
   din 30 mai 2018
   de modificare a Regulamentului de punere în aplicare (UE) 2017/1993 de instituire a unei taxe antidumping definitive la importurile de anumite țesături cu ochiuri deschise din fibră de sticlă originare din Republica Populară Chineză astfel cum a fost extinsă la importurile de anumite țesături cu ochiuri deschise din fibră de sticlă expediate din India, Indonezia, Malaysia, Taiwan și Thailanda, indiferent dacă au fost sau nu declarate ca fiind originare din aceste țări, în urma unei reexaminări efectuate în perspectiva expirării măsurilor în temeiul articolului 11 alineatul (2) din Regulamentul (UE) 2016/1036 al Parlamentului European și al Consiliului
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1) (denumit în continuare „regulamentul de bază”), în special articolul 11 alineatul (4) și articolul 13 alineatul (4),
   întrucât:
   1.   MĂSURI ÎN VIGOARE

               (1)

               Prin Regulamentul (UE) nr. 791/2011 (2), Consiliul a instituit o taxă antidumping reziduală de 62,9 % asupra importurilor de anumite țesături cu ochiuri deschise din fibră de sticlă originare din Republica Populară Chineză. În urma unei anchete anticircumvenție în temeiul articolului 13 din regulamentul de bază, aceste măsuri au fost ulterior extinse la importurile expediate din India și Indonezia, indiferent dacă au fost sau nu declarate ca originare din India și Indonezia, prin Regulamentul de punere în aplicare (UE) nr. 1371/2013 al Consiliului (3) (denumite în continuare „măsurile extinse”). Prin același regulament, un producător-exportator indian a fost scutit de aceste măsuri extinse. Ulterior, prin Regulamentul de punere în aplicare (UE) 2015/1507 al Comisiei (4), un alt producător-exportator indian a fost, de asemenea, scutit de la aplicarea măsurilor extinse.

               (2)

               În urma unei anchete anticircumvenție în temeiul articolului 13 din regulamentul de bază, măsurile antidumping au fost extinse, de asemenea, la Malaysia (5), Taiwan și Thailanda (6).

               (3)

               Măsurile aflate în prezent în vigoare sunt taxe antidumping instituite prin Regulamentul de punere în aplicare (UE) 2017/1993 al Comisiei (7) în urma unei reexaminări efectuate în perspectiva expirării măsurilor care a confirmat continuarea măsurilor.

         2.   CEREREA DE REEXAMINARE

               (4)

               Comisia Europeană (denumită în continuare „Comisia”) a primit ulterior o cerere de scutire de măsurile antidumping aplicabile importurilor produsului care face obiectul reexaminării originar din Republica Populară Chineză, extinse la importurile expediate din India, indiferent dacă au fost sau nu declarate ca fiind originare din India, conform articolului 11 alineatul (4) și articolului 13 alineatul (4) din regulamentul de bază.

               (5)

               Cererea a fost depusă la 26 ianuarie 2017 de SPG Glass Fibre PVT. LTD (denumit în continuare „solicitantul”), un producător-exportator al produsului care face obiectul reexaminării din India (denumită în continuare „țara în cauză”). Cererea se limita la posibilitatea de a obține o scutire de la măsurile extinse în ceea ce îl privește pe solicitant.

               (6)

               Comisia a examinat dovezile prezentate de solicitant și a considerat că acestea sunt suficiente pentru a justifica deschiderea unei anchete în temeiul articolului 11 alineatul (4) și al articolului 13 alineatul (4) din regulamentul de bază. În consecință, Comisia a deschis o anchetă la 1 septembrie 2017, prin publicarea în Jurnalul Oficial al Uniunii Europene a Regulamentului de punere în aplicare (UE) 2017/1514 al Comisiei (8).

               (7)

               De asemenea, în conformitate cu articolul 3 din Regulamentul de punere în aplicare (UE) 2017/1514, Comisia a dat instrucțiuni autorităților vamale să ia măsurile adecvate pentru a înregistra importurile produsului care face obiectul reexaminării expediat din India și fabricat și vândut la export în Uniune de către solicitant, în conformitate cu articolul 14 alineatul (5) din regulamentul de bază.

         3.   PRODUSUL CARE FACE OBIECTUL REEXAMINĂRII

               (8)

               Produsul care face obiectul prezentei reexaminări este reprezentat de țesăturile cu ochiuri deschise din fibră de sticlă, cu o dimensiune a ochiurilor de peste 1,8 mm atât în lungime, cât și în lățime și cu o greutate de peste 35 g/m2, excluzând discurile din fibră de sticlă, originare din Republica Populară Chineză sau expediate din India, declarate sau nu ca fiind originare din India (denumite în continuare „produsul care face obiectul reexaminării”), încadrate în prezent la codurile NC ex 7019 51 00 și ex 7019 59 00.

         4.   ANCHETA

   (a)   Perioada de anchetă

               (9)

               Perioada de raportare a fost cuprinsă între 1 iulie 2016 și 30 iunie 2017. Au fost colectate date începând cu perioada de anchetă care a condus la măsurile extinse (1 aprilie 2012-31 martie 2013) până la sfârșitul perioadei de raportare (denumită în continuare „perioada anchetei de reexaminare”).

               (10)

               Comisia a informat în mod oficial industria din Uniune, solicitantul și guvernul Indiei cu privire la deschiderea reexaminării. Părțile interesate au fost invitate să își prezinte punctele de vedere și au fost informate cu privire la posibilitatea de a solicita o audiere. Nu s-au primit observații, iar părțile interesate nu au solicitat să fie audiate de Comisie.

               (11)

               Comisia a trimis un chestionar solicitantului și a primit un răspuns din partea acestuia în termenul prevăzut. Comisia a cercetat și a verificat la fața locului toate informațiile considerate necesare pentru reexaminare. S-a efectuat o vizită de verificare la sediile solicitantului din Mumbai și Umbergaon, India.

         (b)   Solicitantul

               (12)

               Solicitantul este SPG Glass Fibre PVT. LTD, un producător-exportator indian al produsului care face obiectul reexaminării.

         (c)   Constatările anchetei

               (13)

               Comisia a examinat dacă condițiile de acordare a unei scutiri în conformitate cu articolul 11 alineatul (4) și articolul 13 alineatul (4) din regulamentul de bază au fost îndeplinite.

               (14)

               Ancheta a confirmat că solicitantul nu a exportat în Uniune produsul care face obiectul reexaminării pe parcursul perioadei anchetei anticircumvenție care a condus la extinderea măsurilor, adică între 1 aprilie 2012 și 31 martie 2013.

               (15)

               Ancheta a confirmat faptul că solicitantul nu este afiliat niciunuia dintre exportatorii sau producătorii chinezi supuși măsurilor antidumping.

               (16)

               În plus, ancheta a confirmat faptul că solicitantul este un producător autentic al produsului care face obiectul reexaminării și nu s-a angajat în practici de circumvenție. Solicitantul este un producător integrat care achiziționează sfere de sticlă produse intern pentru producția de fibre de sticlă, pe care le utilizează ca materie primă pentru țesături cu ochiuri deschise. Produsul finit a fost ulterior vândut pe piața internă în mod continuu. Mai recent, dat fiind că solicitantul urmărește să-și exporte bunurile, au avut loc unele tranzacții de export în țări din afara Uniunii Europene.

               (17)

               Ancheta a confirmat că solicitantul nu a cumpărat produsul finit care face obiectul reexaminării din Republica Populară Chineză pentru a-l revinde sau transborda către Uniune.

               (18)

               De asemenea, solicitantul a fost în măsură să prezinte dovezi scrise de natură contractuală cuprinzând obligația de a expedia produsul care face obiectul reexaminării către un client din Uniune. Expedierile efective nu au avut încă loc, întrucât s-a convenit de comun acord să se aștepte rezultatul acestei proceduri înainte de efectuarea expedierilor.

               (19)

               Constatările prezentate mai sus au fost comunicate solicitantului și industriei din Uniune, care au avut posibilitatea de a prezenta observații. Solicitantul s-a declarat de acord cu constatările Comisiei.

               (20)

               Industria din Uniune a făcut observații privind comunicarea constatărilor, prin care se opune scutirii. În special, industria din Uniune și-a exprimat îndoielile privind caracterul integrat al producției SPG și privind constatarea că materiile prime nu erau de origine chineză. De asemenea, ea a contestat faptul că SPG ar depune eforturi să producă fibră de sticlă, întrucât acest lucru ar presupune un proces de topire depășit și costuri exagerat de ridicate ale energiei. Industria din Uniune s-a plâns că dosarul public nu i-a permis să exprime aceste preocupări, în special în ceea ce privește datele anterioare din dosar.

               (21)

               Comisia a adăugat o notă explicativă la dosarul public care confirmă faptul că, începând cu 2016, când a achiziționat echipamentul necesar, SPG nu mai achiziționează fibre de sticlă de tip C (fire și semitort) din China, ci le produce cu mijloace proprii din sfere de sticlă provenite din India, devenind astfel un producător integrat al produsului în cauză. Aceste fapte și creșterea corespunzătoare a costurilor energiei au fost confirmate în cursul verificării la fața locului. Cu toate acestea, constatările nu permit evaluarea caracterului adecvat al procesului de producție. Prin urmare, afirmațiile industriei din Uniune au fost respinse.

         (d)   Concluzii

               (22)

               În conformitate cu constatările descrise la considerentele 13-18, Comisia a ajuns la concluzia că solicitantul îndeplinește condițiile pentru a beneficia de o scutire în conformitate cu articolul 11 alineatul (4) și cu articolul 13 alineatul (4) din regulamentul de bază și ar trebui să fie adăugat pe lista societăților care sunt scutite de la plata taxei antidumping instituite prin Regulamentul de punere în aplicare (UE) 2017/1993.

               (23)

               În conformitate cu articolul 13 alineatul (4) din regulamentul de bază, scutirea de măsurile extinse acordată pentru importurile produsului care face obiectul reexaminării fabricat de solicitant rămâne valabilă cu condiția ca faptele constatate definitiv să justifice această scutire. În cazul unor noi elemente de probă prima facie care indică contrariul, Comisia poate deschide o anchetă pentru a determina dacă retragerea scutirii se justifică.

               (24)

               Scutirea de măsurile extinse acordată pentru importurile produsului care face obiectul reexaminării fabricat de solicitant se bazează pe constatările prezentei reexaminări. Astfel, prezenta scutire se aplică exclusiv importurilor produsului care face obiectul reexaminării expediat din India și fabricat de entitatea juridică specifică menționată anterior. Produsul importat care face obiectul reexaminării fabricat de orice societate a cărei denumire nu este menționată în mod expres la articolul 1 alineatul (3) din Regulamentul de punere în aplicare (UE) 2017/1993, inclusiv de entitățile afiliate celor menționate în mod expres, nu ar trebui să beneficieze de scutire și ar trebui să facă obiectul taxei reziduale instituite prin regulamentul respectiv.

               (25)

               Regulamentul de punere în aplicare (UE) 2017/1993 ar trebui modificat pentru a include societatea SPG Glass Fibre PVT. LTD la articolul 1 alineatul (3).

               (26)

               Pentru a beneficia de scutire, o factură care respectă anumite cerințe ar trebui să fie prezentată autorităților vamale. Este de remarcat faptul că această cerință se aplică și societăților Montex Glass Fibre Industries Pvt. Ltd și Pyrotek India Pvt. Ltd. Acestor societăți li s-a acordat deja scutirea de la măsurile în vigoare. Deoarece această condiție nu a fost menționată în Regulamentul de punere în aplicare (UE) 2017/1993, omisiunea se corectează prin prezentul regulament.

         5.   CERINȚE PRIVIND COMITOLOGIA

               (27)

               Prezentul regulament este în conformitate cu avizul Comitetului instituit prin articolul 15 alineatul (1) din Regulamentul (UE) 2016/1036,

         ADOPTĂ PREZENTUL REGULAMENT:
   Articolul 1
   Regulamentul de punere în aplicare (UE) 2017/1993 se modifică după cum urmează:

               1.

               Articolul 1 alineatul (3) se înlocuiește cu următorul text:
               „(3)   Taxa antidumping definitivă aplicabilă importurilor originare din Republica Populară Chineză, astfel cum se prevede la alineatul (2), se extinde prin prezentul regulament asupra importurilor de țesături cu ochiuri deschise similare expediate din India și Indonezia, indiferent dacă au fost sau nu declarate ca fiind originare din India și Indonezia (codurile TARIC 7019510014, 7019510015, 7019590014 și 7019590015), cu excepția celor produse de Montex Glass Fibre Industries Pvt. Ltd (cod TARIC adițional B942), Pyrotek India Pvt. Ltd (cod TARIC adițional C051) și SPG GLASS FIBRE PVT. LTD (cod TARIC adițional C205), asupra importurilor de țesături cu ochiuri deschise similare expediate din Malaysia, indiferent dacă au fost sau nu declarate ca fiind originare din Malaysia (codurile TARIC 7019510011 și 7019590011), precum și asupra importurilor de țesături cu ochiuri deschise similare expediate din Taiwan și Thailanda, indiferent dacă au fost sau nu declarate ca fiind originare din Taiwan și Thailanda (codurile TARIC 7019510012, 7019510013, 7019590012 și 7019590013).
               Aplicarea scutirii acordate societăților Montex Glass Fibre Industries Pvt. Ltd, Pyrotek India Pvt. Ltd și SPG Glass Fibre PVT. LTD este condiționată de prezentarea către autoritățile vamale din statele membre a unei facturi comerciale valabile, care să fie conformă cu cerințele stabilite în anexa II la prezentul regulament. În cazul în care o astfel de factură nu este prezentată, se aplică taxa antidumping instituită la alineatul (1).”

               2.

               Textul anexei la prezentul regulament se adaugă ca anexa II.

         Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 30 mai 2018.

            Pentru Comisie

            Președintele

         Jean-Claude JUNCKER

      (1)  JO L 176, 30.6.2016, p. 21.

      (2)  Regulamentul de punere în aplicare (UE) nr. 791/2011 al Consiliului din 3 august 2011 de instituire a unei taxe antidumping definitive și de percepere definitivă a taxei provizorii instituite asupra importurilor de anumite țesături cu ochiuri deschise din fibră de sticlă originare din Republica Populară Chineză (JO L 204, 9.8.2011, p. 1).

      (3)  Regulamentul de punere în aplicare (UE) nr. 1371/2013 al Consiliului din 16 decembrie 2013 de extindere a taxei antidumping definitive instituite prin Regulamentul de punere în aplicare (UE) nr. 791/2011 privind importurile de anumite țesături cu ochiuri deschise din fibră de sticlă originare din Republica Populară Chineză la importurile anumitor țesături cu ochiuri deschise din fibră de sticlă expediate din India și Indonezia, indiferent dacă au fost sau nu declarate ca fiind originare din India și Indonezia (JO L 346, 20.12.2013, p. 20).

      (4)  Regulamentul de punere în aplicare (UE) 2015/1507 al Comisiei din 9 septembrie 2015 de modificare a Regulamentului de punere în aplicare (UE) nr. 1371/2013 al Consiliului de extindere a taxei antidumping definitive instituite privind importurile de anumite țesături cu ochiuri deschise din fibră de sticlă originare din Republica Populară Chineză la importurile expediate, inter alia, din India, indiferent dacă au fost sau nu declarate ca fiind originare din India (JO L 236, 10.9.2015, p. 1).

      (5)  Regulamentul de punere în aplicare (UE) nr. 672/2012 al Consiliului din 16 iulie 2012 de extindere a taxei antidumping definitive instituite de Regulamentul de punere în aplicare (UE) nr. 791/2011 asupra importurilor de anumite țesături cu ochiuri deschise din fibră de sticlă originare din Republica Populară Chineză la importurile anumitor țesături cu ochiuri deschise din fibră de sticlă expediate din Malaysia, indiferent dacă au fost sau nu declarate ca fiind originare din Malaysia (JO L 196, 24.7.2012, p. 1).

      (6)  Regulamentul de punere în aplicare (UE) nr. 21/2013 al Consiliului din 10 ianuarie 2013 de extindere a taxei antidumping definitive instituite prin Regulamentul de punere în aplicare (UE) nr. 791/2011 asupra importurilor de anumite țesături cu ochiuri deschise din fibră de sticlă originare din Republica Populară Chineză la importurile anumitor țesături cu ochiuri deschise din fibră de sticlă expediate din Taiwan sau Thailanda, indiferent dacă au fost sau nu declarate ca fiind originare din Taiwan sau Thailanda (JO L 11, 16.1.2013, p. 1).

      (7)  Regulamentul de punere în aplicare (UE) 2017/1993 al Comisiei din 6 noiembrie 2017 de instituire a unei taxe antidumping definitive la importurile de anumite țesături cu ochiuri deschise din fibră de sticlă originare din Republica Populară Chineză astfel cum a fost extinsă la importurile de anumite țesături cu ochiuri deschise din fibră de sticlă expediate din India, Indonezia, Malaysia, Taiwan și Thailanda, indiferent dacă au fost sau nu declarate ca fiind originare din aceste țări, în urma unei reexaminări efectuate în perspectiva expirării măsurilor în temeiul articolului 11 alineatul (2) din Regulamentul (UE) 2016/1036 al Parlamentului European și al Consiliului (JO L 288, 7.11.2017, p. 4).

      (8)  Regulamentul de punere în aplicare (UE) 2017/1514 al Comisiei din 31 august 2017 de deschidere a unei reexaminări a Regulamentului de punere în aplicare (UE) nr. 1371/2013 al Consiliului [de extindere a taxei antidumping definitive instituite prin Regulamentul de punere în aplicare (UE) nr. 791/2011 privind importurile de anumite țesături cu ochiuri deschise din fibră de sticlă originare din Republica Populară Chineză la importurile anumitor țesături cu ochiuri deschise din fibră de sticlă expediate din India și Indonezia, indiferent dacă au fost sau nu declarate ca fiind originare din India și Indonezia] pentru a stabili dacă există posibilitatea de a acorda o scutire de la măsurile respective unui producător-exportator indian, de a abroga taxa antidumping cu privire la importurile provenite de la producătorul-exportator respectiv și de a supune înregistrării importurile provenite de la producătorul-exportator respectiv (JO L 226, 1.9.2017, p. 1).

      ANEXĂ
      „
            ANEXA II
            Pe factura comercială valabilă menționată la articolul 1 trebuie să figureze o declarație semnată de un reprezentant al entității care emite factura comercială, cuprinzând următoarele elemente:

                        1.

                        numele și funcția reprezentantului entității care emite factura comercială;

                        2.

                        următoarea declarație:
                        „Subsemnatul certific că (volumul) de (produsul în cauză) vândut pentru export în Uniunea Europeană vizat de prezenta factură a fost produs de către (numele și adresa societății) (codul adițional TARIC) în (țara în cauză). Declar că informațiile înscrise în prezenta factură sunt complete și corecte.“;

                        3.

                        data și semnătura.

                  ”


title: Regulamentul de punere în aplicare (UE) 2018/791 al Comisiei din 31 mai 2018 de modificare a Regulamentului (CE) nr. 690/2008 de identificare a zonelor comunitare protejate, expuse la anumite riscuri fitosanitare

text:
                  1.6.2018

                  RO

                  Jurnalul Oficial al Uniunii Europene

                  L 136/1

            REGULAMENTUL DE PUNERE ÎN APLICARE (UE) 2018/791 AL COMISIEI
      din 31 mai 2018
      de modificare a Regulamentului (CE) nr. 690/2008 de identificare a zonelor comunitare protejate, expuse la anumite riscuri fitosanitare
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 2 alineatul (1) litera (h),
      având în vedere solicitările formulate de Finlanda, Grecia, Irlanda, Italia, Lituania, Malta, Portugalia, Slovacia, Slovenia, Suedia și Regatul Unit,
      întrucât:

                  (1)

                  Regulamentul (CE) nr. 690/2008 al Comisiei (2) prevede că anumite state membre și anumite zone ale statelor membre au fost recunoscute ca fiind zone protejate în ceea ce privește anumite organisme dăunătoare. În anumite cazuri, recunoașterea a fost făcută pentru o perioadă limitată de timp, pentru a permite statului membru în cauză să furnizeze informațiile complete care să demonstreze că organismele dăunătoare în cauză nu sunt prezente în statul membru sau în regiunea respectivă sau pentru a finaliza eforturile de eradicare a organismului în cauză. De atunci, au avut loc evoluții importante în ceea ce privește starea de sănătate a plantelor în anumite zone protejate din unele state membre.

                  (2)

                  Teritoriul Finlandei a fost recunoscut ca zonă protejată cu titlu permanent în ceea ce privește Bemisia tabaci Genn. (populații europene). Finlanda a solicitat revocarea statutului său de zonă protejată având în vedere nivelul insuficient al beneficiilor economice și fitosanitare încă existente. Prin urmare, Finlanda nu ar trebui să mai fie recunoscută ca zonă protejată în ceea ce privește Bemisia tabaci Genn (populații europene).

                  (3)

                  Teritoriul Azorelor din Portugalia a fost recunoscut, până la 30 aprilie 2018, ca zonă protejată în ceea ce privește Globodera pallida (Stone) Behrens, Globodera rostochiensis (Wollenweber) Behrens și Rhynchophorus ferrugineus (Olivier). Din alte informații furnizate de Portugalia rezultă că teritoriul Azorelor continuă să fie indemn de organismele menționate. Prin urmare, Azorele ar trebui să fie recunoscute ca zonă protejată în ceea ce privește respectivele organisme dăunătoare fără vreo limită de timp.

                  (4)

                  Irlanda și Regatul Unit au solicitat ca teritoriul Irlandei și, respectiv, al Irlandei de Nord să fie recunoscute ca zone protejate în ceea ce privește Liriomyza huidobrensis (Blanchard) și Liriomyza trifolii (Burgess). Pe baza anchetelor desfășurate începând din 2011 în Irlanda și începând din 2012 în Irlanda de Nord din Regatul Unit, Irlanda și Regatul Unit au furnizat elemente de probă care atestă că organismele dăunătoare în cauză nu sunt prezente pe teritoriile respective, în pofida condițiilor care favorizează instalarea organismelor respective pe aceste teritorii. Totuși, este necesară desfășurarea unor anchete suplimentare. Aceste anchete ar trebui să fie monitorizate în continuare de către experți aflați sub autoritatea Comisiei. Prin urmare, Irlanda și Irlanda de Nord din Regatul Unit ar trebui să fie recunoscute ca zone protejate în ceea ce privește Liriomyza huidobrensis și Liriomyza trifolii până la 30 aprilie 2020.

                  (5)

                  Teritoriile Irlandei, Maltei și Regatului Unit au fost recunoscute, până la 30 aprilie 2018, ca zone protejate în ceea ce privește Paysandisia archon (Burmeister). Din alte informații furnizate de Irlanda, Malta și Regatul Unit rezultă că aceste teritorii continuă să fie indemne de organismul menționat. Prin urmare, Irlanda, Malta și Regatul Unit ar trebui să fie recunoscute ca zone protejate în ceea ce privește Paysandisia archon fără vreo limită de timp.

                  (6)

                  Teritoriile Irlandei și Regatului Unit au fost recunoscute, până la 30 aprilie 2018, ca zone protejate în ceea ce privește Rhynchophorus ferrugineus (Olivier). Din alte informații furnizate de Irlanda și de Regatul Unit rezultă că aceste teritorii continuă să fie indemne de organismul menționat. Prin urmare, Irlanda și Regatul Unit ar trebui să fie recunoscute ca zone protejate în ceea ce privește Rhynchophorus ferrugineus fără vreo limită de timp.

                  (7)

                  Teritoriul Regatului Unit a fost recunoscut, până la 30 aprilie 2018, ca zonă protejată în ceea ce privește Thaumetopoea pityocampa Denis & Schiffermüller și „Candidatus Phytoplasma ulmi”. Din alte informații furnizate de Regatul Unit rezultă că teritoriul său continuă să fie indemn de organismele menționate. Prin urmare, Regatul Unit ar trebui să fie recunoscut ca zonă protejată în ceea ce privește Thaumetopoea pityocampa Denis & Schiffermüller și „Candidatus Phytoplasma ulmi” fără vreo limită de timp.

                  (8)

                  Teritoriul Regatului Unit, cu excepția anumitor entități administrative locale, a fost recunoscut ca zonă protejată în ceea ce privește Thaumetopoea processionea L. până la 30 aprilie 2018. Regatul Unit a transmis informații care indică prezența Thaumetopoea processionea L. în entitățile administrative locale Barking și Dagenham; Basildon; Basingstoke and Dene; Bexley; Bracknell Forest; Brentwood; Broxbourne; Castle Point; Chelmsford; Chiltem; Crawley; Dacorum; Dartford; East Hertfordshire; Enfield; Epping Forest; Gravesham; Greenwich; Harlow; Hart; Havering; Hertsmere; Horsham; Littlesford; Medway; Mid Sussex; Mole Valley; Newham; North Hertfordshire; Redbridge; Reigate and Banstead; Rushmoor; Sevenoaks; South Bedfordshire; South Bucks; St Albans; Surrey Heath; Tandridge; Three Rivers; Thurrock; Tonbridge and Malling; Waltham Forest; Watford; Waverley; Welwyn Hatfield; Windsor and Maidenhead; Wokingham; Wycombe. Prin urmare, entitățile respective nu ar trebui să mai fie recunoscute drept parte din zona protejată a Regatului Unit și ar trebui să fie adăugate în lista entităților administrative locale excluse din zona protejată. Respectivele informații indică, de asemenea, că restul teritoriului Regatului Unit, care a fost recunoscut ca zonă protejată în ceea ce privește Thaumetopoea processionea L., pare să fie, în continuare, indemn de acest organism dăunător. Totuși, este necesară desfășurarea unor anchete suplimentare. Aceste anchete ar trebui să fie monitorizate în continuare de către experți aflați sub autoritatea Comisiei. Prin urmare, Regatul Unit, cu excepția anumitor entități administrative locale, ar trebui să fie recunoscut în continuare ca zonă protejată în ceea ce privește Thaumetopoea processionea L. până la 30 aprilie 2020.

                  (9)

                  Teritoriul Siciliei din Italia a fost recunoscut ca zonă protejată cu titlu permanent în ceea ce privește Erwinia amylovora (Burr.) Winsl. et al. Italia a transmis informații care indică prezența Erwinia amylovora (Burr.) Winsl. et al. în comunele Cesarò (provincia Messina), Maniace, Bronte, Adrano (provincia Catania) și Centuripe, Regalbuto și Troina (provincia Enna) din Sicilia. Prin urmare, comunele Cesarò (provincia Messina), Maniace, Bronte, Adrano (provincia Catania) și Centuripe, Regalbuto și Troina (provincia Enna) nu ar trebui să mai fie recunoscute drept parte din zona protejată a Italiei în Sicilia în ceea ce privește Erwinia amylovora (Burr.) Winsl. et al.

                  (10)

                  În plus, anumite părți din teritoriul Italiei au fost recunoscute ca zone protejate în ceea ce privește Erwinia amylovora (Burr.) Winsl. et al. până la 30 aprilie 2018. Italia a transmis informații care indică prezența Erwinia amylovora (Burr.) Winsl. et al. în provinciile Parma și Piacenza, care sunt singurele părți rămase din Emilia-Romagna recunoscute ca zone protejate în ceea ce privește Erwinia amylovora (Burr.) Winsl. et al. Prin urmare, Emilia-Romagna nu ar mai trebui să fie recunoscută drept parte din zona protejată a Italiei. Respectivele informații indică, de asemenea, că restul teritoriului Italiei, care a fost recunoscut ca zonă protejată în ceea ce privește Erwinia amylovora (Burr.) Winsl. et al. până la 30 aprilie 2018, pare să fie, în continuare, indemn de acest organism dăunător. Totuși, este necesară desfășurarea unor anchete suplimentare. Aceste anchete ar trebui să fie monitorizate în continuare de către experți aflați sub autoritatea Comisiei. Prin urmare, teritoriul Italiei care a fost recunoscut ca zonă protejată în ceea ce privește Erwinia amylovora (Burr.) Winsl. et al. până la 30 aprilie 2018, cu excepția anumitor provincii, inclusiv Parma și Piacenza din Emilia-Romagna, ar trebui să fie recunoscut ca zonă protejată în ceea ce privește Erwinia amylovora (Burr.) Winsl. et al. până la 30 aprilie 2020.

                  (11)

                  Teritoriul Irlandei de Nord, cu excepția anumitor diviziuni administrative (townlands), a fost recunoscut drept parte din zona protejată a Regatului Unit în ceea ce privește Erwinia amylovora (Burr.) Winsl. et al. Regatul Unit a transmis informații care indică prezența Erwinia amylovora (Burr.) Winsl. et al. în alte părți ale Irlandei de Nord și a solicitat revocarea statutului de zonă protejată pentru întregul teritoriu al Irlandei de Nord. Prin urmare, Irlanda de Nord nu ar mai trebui să fie recunoscută drept parte din zona protejată a Regatului Unit în ceea ce privește Erwinia amylovora (Burr.) Winsl. et al.

                  (12)

                  Teritoriile Irlandei, Lituaniei, Sloveniei și Slovaciei, cu excepția anumitor zone, au fost recunoscute ca zone protejate în ceea ce privește Erwinia amylovora (Burr.) Winsl. et al. până la 30 aprilie 2018. Din alte informații furnizate de Irlanda, Lituania, Slovenia și Slovacia rezultă că focarele sporadice și izolate ale acestui organism dăunător din anumite părți ale zonei protejate au fost eradicate sau sunt în curs de eradicare și că restul teritoriilor lor, cu excepția anumitor zone, continuă să fie indemne de organismul dăunător menționat. Informațiile respective arată, de asemenea, că, până în prezent, niciunul dintre procesele de eradicare a focarului nu a durat mai mult de doi ani. Totuși, este necesară desfășurarea unor anchete suplimentare. Aceste anchete ar trebui să fie monitorizate în continuare de către experți aflați sub autoritatea Comisiei. Prin urmare, teritoriile Irlandei, Lituaniei, Sloveniei și Slovaciei, cu excepția anumitor zone, ar trebui să fie recunoscute ca zone protejate în ceea ce privește Erwinia amylovora (Burr.) Winsl. et al. până la 30 aprilie 2020.

                  (13)

                  Teritoriul Regatului Unit a fost recunoscut, până la 30 aprilie 2018, ca zonă protejată în ceea ce privește Xanthomonas arboricola pv. pruni (Smith) Vauterin et al. Din alte informații furnizate de Regatul Unit rezultă că focarele sporadice și izolate ale acestui organism dăunător din anumite părți ale zonei protejate au fost eradicate sau sunt în curs de eradicare și că restul teritoriilor sale continuă să fie indemne de organismul dăunător menționat. Informațiile respective arată, de asemenea, că, până în prezent, niciunul dintre procesele de eradicare a focarului nu a durat mai mult de doi ani. Totuși, este necesară continuarea eforturilor de eradicare și desfășurarea unor anchete suplimentare. Aceste anchete ar trebui să fie monitorizate în continuare de către experți aflați sub autoritatea Comisiei. Prin urmare, recunoașterea Regatului Unit ca zonă protejată în ceea ce privește Xanthomonas arboricola pv. pruni (Smith) Vauterin et al. ar trebui să fie prelungită până la 30 aprilie 2020.

                  (14)

                  Irlanda a fost recunoscută, până la 30 aprilie 2018, ca zonă protejată în ceea ce privește Ceratocystis platani (J. M. Walter) Engelbr. & T. C. Harr. Din alte informații furnizate de Irlanda rezultă că teritoriul său continuă să fie indemn de organismul dăunător menționat. Prin urmare, Irlanda ar trebui să fie recunoscută ca zonă protejată în ceea ce privește respectivul organism dăunător fără vreo limită de timp.

                  (15)

                  Teritoriul Irlandei de Nord din Regatul Unit a fost recunoscut ca zonă protejată în ceea ce privește Gremmeniella abietina (Lag.) Morelet. Regatul Unit a transmis informații care indică prezența Gremmeniella abietina (Lag.) Morelet în Irlanda de Nord. Prin urmare, Irlanda de Nord nu ar trebui să mai fie recunoscută ca zonă protejată în ceea ce privește Gremmeniella abietina (Lag.) Morelet.

                  (16)

                  Teritoriul Greciei, cu excepția anumitor unități regionale, a fost recunoscut ca zonă protejată în ceea ce privește virusul Citrus tristeza (tulpini europene). Grecia a transmis informații care indică prezența virusului Citrus tristeza (tulpini europene) și în unitățile regionale Arta și Lakonia. Prin urmare, unitățile regionale Arta și Lakonia nu ar mai trebui să fie recunoscute drept parte a zonei protejate a Greciei în ceea ce privește virusul Citrus tristeza (tulpini europene).

                  (17)

                  Suedia a fost recunoscută ca zonă protejată în ceea ce privește virusul petelor de bronz al tomatelor. Suedia a solicitat revocarea statutului său de zonă protejată având în vedere nivelul insuficient al beneficiilor economice încă existente. Așadar, Suedia nu ar trebui să mai fie recunoscută ca zonă protejată în ceea ce privește virusul petelor de bronz al tomatelor.

                  (18)

                  Din motive de claritate, ar trebui înlocuită integral anexa la Regulamentul (CE) nr. 690/2008.

                  (19)

                  Prin urmare, Regulamentul (CE) nr. 690/2008 ar trebui modificat în consecință.

                  (20)

                  Întrucât anumite zone au fost recunoscute ca zone protejate în conformitate cu Regulamentul (CE) nr. 690/2008 până la 30 aprilie 2018, prezentul regulament ar trebui să se aplice de la 1 mai 2018, pentru a asigura continuitatea juridică și pentru a evita orice perturbare a comerțului.

                  (21)

                  Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

            ADOPTĂ PREZENTUL REGULAMENT:
      Articolul 1
      Anexa I la Regulamentul (CE) nr. 690/2008 se înlocuiește cu anexa la prezentul regulament.
      Articolul 2
      Prezentul regulament intră în vigoare în ziua următoare datei publicării în Jurnalul Oficial al Uniunii Europene.
      Se aplică de la 1 mai 2018.

         Prezentul regulament este obligatoriu în toate elementele sale și se aplică direct în toate statele membre.
         Adoptat la Bruxelles, 31 mai 2018.

               Pentru Comisie

               Președintele

            Jean-Claude JUNCKER

         (1)  JO L 169, 10.7.2000, p. 1.

         (2)  Regulamentul (CE) nr. 690/2008 al Comisiei din 4 iulie 2008 de identificare a zonelor comunitare protejate, expuse la anumite riscuri fitosanitare (JO L 193, 22.7.2008, p. 1).

         ANEXĂ
         Anexa I la Regulamentul (CE) nr. 690/2008 se înlocuiește cu următorul text:
         „
               ANEXA I

                  Zonele comunitare identificate ca «zone protejate» în ceea ce privește organismul (organismele) dăunător (dăunătoare) specificat(e) în listă în dreptul denumirii acestora

                           Organisme dăunătoare

                           Zonele protejate de pe teritoriul țărilor

                     (a)   Insecte, acarieni și nematode, în toate etapele de dezvoltare a acestora

                                       1.

                                          Anthonomus grandis (Boh.)

                           Grecia, Spania (Andaluzia, Catalonia, Extremadura, Murcia, Valencia)

                                       2.

                                          Bemisia tabaci Genn. (populații europene)

                           Irlanda, Portugalia (Azore, Beira Interior, Beira Litoral, Entre Douro e Minho și Trás-os-Montes), Suedia, Regatul Unit.

                                       3.

                                          Cephalcia
                                          lariciphila (Klug.)

                           Irlanda, Regatul Unit (Irlanda de Nord, Insula Man și Jersey)

                                       3.1.

                                          Daktulosphaira vitifoliae (Fitch)

                           Cipru

                                       4.

                                          Dendroctonus micans Kugelan

                           Irlanda, Grecia, Regatul Unit (Irlanda de Nord, Insula Man și Jersey)

                                       4.1.

                                          Dryocosmus kuriphilus Yasumatsu

                           Irlanda, Regatul Unit

                                       5.

                                          Gilpinia hercyniae (Hartig)

                           Irlanda, Grecia, Regatul Unit (Irlanda de Nord, Insula Man și Jersey)

                                       6.

                                          Globodera pallida (Stone) Behrens

                           Letonia, Portugalia (Azore), Slovenia, Slovacia, Finlanda

                                       6.1.

                                          Globodera rostochiensis (Wollenweber) Behrens

                           Portugalia (Azore)

                                       7.

                                          Gonipterus scutellatus Gyll.

                           Grecia, Portugalia (Azore)

                                       8.

                                          Ips amitinus Eichhof

                           Irlanda, Grecia, Regatul Unit

                                       9.

                                          Ips cembrae Heer

                           Irlanda, Grecia, Regatul Unit (Irlanda de Nord și Insula Man)

                                       10.

                                          Ips duplicatus Sahlberg

                           Irlanda, Grecia, Regatul Unit

                                       11.

                                          Ips sexdentatus Bőrner

                           Irlanda, Cipru, Regatul Unit (Irlanda de Nord și Insula Man)

                                       12.

                                          Ips typographus Heer

                           Irlanda, Regatul Unit

                                       13.

                                          Leptinotarsa decemlineata Say

                           Irlanda, Spania (Ibiza și Menorca), Cipru, Malta, Portugalia (Azore și Madeira), Finlanda (provinciile Åland, Häme, Kymi, Pirkanmaa, Satakunta, Turku, Uusimaa), Suedia (provinciile Blekinge, Gotland, Halland, Kalmar și Skåne), Regatul Unit

                                       14.

                                          Liriomyza bryoniae (Kaltenbach)

                           Irlanda, Regatul Unit (Irlanda de Nord)

                                       14.01.

                                          Liriomyza huidobrensis (Blanchard)

                           Irlanda (până la 30 aprilie 2020), Regatul Unit (Irlanda de Nord) (până la 30 aprilie 2020)

                                       14.02.

                                          Liriomyza trifolii (Burgess)

                           Irlanda (până la 30 aprilie 2020), Regatul Unit (Irlanda de Nord) (până la 30 aprilie 2020)

                                       14.1.

                                          Paysandisia archon (Burmeister)

                           Irlanda, Malta, Regatul Unit

                                       14.2.

                                          Rhynchophorus ferrugineus (Olivier)

                           Irlanda, Portugalia (Azore), Regatul Unit

                                       15.

                                          Sternochetus mangiferae Fabricius

                           Spania (Granada și Malaga), Portugalia (Alentejo, Algarve și Madeira)

                                       15.1.

                                          Thaumetopoea pityocampa Denis & Schiffermüller

                           Regatul Unit

                                       16.

                                          Thaumetopoea processionea L.

                           Irlanda, Regatul Unit (cu excepția entităților administrative locale Barking and Dagenham; Barnet; Basildon; Basingstoke and Dene; Bexley; Bracknell Forest; Brent; Brentwood; Bromley; Broxbourne; Camden; Castle Point; Chelmsford; Chiltem; City of London; City of Westminster; Crawley; Croydon; Dacorum; Dartford; Ealing; East Hertfordshire; Elmbridge District; Enfield; Epping Forest; Epsom and Ewell District; Gravesham; Greenwich; Guildford; Hackney; Hammersmith & Fulham; Haringey; Harlow; Harrow; Hart; Havering; Hertsmere; Hillingdon; Horsham; Hounslow; Islington; Kensington & Chelsea; Kingston upon Thames; Lambeth; Lewisham; Littlesford; Medway; Merton; Mid Sussex; Mole Valley; Newham; North Hertfordshire; Reading; Redbridge; Reigate and Banstead; Richmond Upon Thames; Runnymede District; Rushmoor; Sevenoaks; Slough; South Bedfordshire; South Bucks; South Oxfordshire; Southwark; Spelthorne District; St Albans; Sutton; Surrey Heath; Tandridge; Three Rivers; Thurrock; Tonbridge and Malling; Tower Hamlets; Waltham Forest; Wandsworth; Watford; Waverley; Welwyn Hatfield; West Berkshire; Windsor and Maidenhead; Woking; Wokingham; Wycombe) (până la 30 aprilie 2020)

                     (b)   Bacterii

                                       01.

                                       „Candidatus Phytoplasma ulmi”

                           Regatul Unit

                                       1.

                                          Curtobacterium flaccumfaciens pv. flaccumfaciens (Hedges) Col.

                           Grecia, Spania

                                       2.

                                          Erwinia amylovora (Burrill) Winslow et al.

                                       —

                                       Estonia, Spania [cu excepția comunităților autonome Andaluzia, Aragon, Castilla la Mancha, Castilla y León, Extremadura, a comunității autonome Madrid, Murcia, Navarra și La Rioja, a provinciei Guipuzcoa (Țara Bascilor), a districtelor (comarcas) Garrigues, Noguera, Pla d'Urgell, Segrià și Urgell din provincia Lleida (comunitatea autonomă Catalonia) și a municipalităților Alborache și Turís din provincia Valencia, a districtelor (comarcas) L'Alt Vinalopó și El Vinalopó Mitjà din provincia Alicante (Comunidad Valenciana)], Franța (Corsica), Italia (Abruzzo, Basilicata, Calabria, Campania, Lazio, Liguria, Marche, Molise, Piemont (cu excepția comunelor Busca, Centallo și Tarantasca din provincia Cuneo), Sardinia, Sicilia [cu excepția comunelor Cesarò (provincia Messina), Maniace, Bronte, Adrano (provincia Catania) și Centuripe, Regalbuto și Troina (provincia Enna)], Toscana, Umbria, Valle d'Aosta), Letonia, Portugalia, Finlanda, Regatul Unit (Insula Man: Insulele Anglo-Normande);

                                       —

                                       și, până la 30 aprilie 2020, Irlanda (cu excepția orașului Galway), Italia [Apulia, Lombardia (cu excepția provinciilor Milano, Mantua, Sondrio și Varese), Veneto (cu excepția provinciilor Rovigo și Veneția, a comunelor Barbona, Boara Pisani, Castelbaldo, Masi, Piacenza d'Adige, S. Urbano și Vescovana din provincia Padova și a zonei situate la sud de autostrada A4 din provincia Verona)], Lituania [cu excepția localităților Babtai și Kėdainiai (regiunea Kaunas)], Slovenia [(cu excepția regiunilor Gorenjska, Koroška, Maribor și Notranjska și a comunelor Lendava și Renče-Vogrsko (la sud de autostrada H4)], Slovacia [cu excepția districtului Dunajská Streda, Hronovce și Hronské Kľačany (districtul Levice), Dvory nad Žitavou (districtul Nové Zámky), Málinec (districtul Poltár), Hrhov (districtul Rožňava), Veľké Ripňany (districtul Topoľčany), Kazimír, Luhyňa, Malý Horeš, Svätuše și Zatín (districtul Trebišov)].

                                       3.

                                          Xanthomonas arboricola pv. pruni (Smith) Vauterin et al.

                           Regatul Unit (până la 30 aprilie 2020)

                     (c)   Ciuperci

                                       01.

                                          Ceratocystis platani (J.M.Walter) Engelbr. & T.C.Harr.

                           Irlanda, Regatul Unit

                                       02.

                                          Cryphonectria parasitica (Murrill) Barr.

                           Republica Cehă, Irlanda, Suedia, Regatul Unit

                                       1.

                                          Glomerella gossypii Edgerton

                           Grecia

                                       2.

                                          Gremmeniella abietina (Lag.) Morelet

                           Irlanda

                                       3.

                                          Hypoxylon mammatum (Wahlenberg) J. Miller

                           Irlanda, Regatul Unit (Irlanda de Nord)

                     (d)   Virusuri și organisme asemănătoare virusurilor

                                       1.

                                       Virusul rizomaniei (virusul îngălbenirii și necrozării nervurilor frunzelor de sfeclă)

                           Irlanda, Franța (Bretania), Portugalia (Azore), Finlanda, Regatul Unit (Irlanda de Nord)

                                       3.

                                       Virusul Citrus tristeza (tulpini europene)

                           Grecia (cu excepția unităților regionale Argolida, Arta, Chania și Lakonia), Malta, Portugalia (cu excepția Algarve, Madeira și a districtului Odemira din Alentejo)

                                       4.

                                       Grapevine flavescence dorée MLO

                           Republica Cehă, Franța [Alsacia, Champagne-Ardenne, Picardie (departamentul Aisne), Ile de France (comunele Citry, Nanteuil-sur-Marne și Saâcy-sur-Marne) și Lorena], Italia (Apulia, Sardinia și Basilicata)

                     ”


title: Regulamentul de punere în aplicare (UE) 2018/815 al Comisiei din 1 iunie 2018 privind prelungirea perioadelor de tranziție referitoare la cerințele de fonduri proprii pentru expunerile față de o contraparte centrală prevăzute în Regulamentele (UE) nr. 575/2013 și (UE) nr. 648/2012 ale Parlamentului European și ale Consiliului (Text cu relevanță pentru SEE.)

text:
               4.6.2018

               RO

               Jurnalul Oficial al Uniunii Europene

               L 137/3

         REGULAMENTUL DE PUNERE ÎN APLICARE (UE) 2018/815 AL COMISIEI
   din 1 iunie 2018
   privind prelungirea perioadelor de tranziție referitoare la cerințele de fonduri proprii pentru expunerile față de o contraparte centrală prevăzute în Regulamentele (UE) nr. 575/2013 și (UE) nr. 648/2012 ale Parlamentului European și ale Consiliului
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și firmele de investiții și de modificare a Regulamentului (UE) nr. 648/2012 (1), în special articolul 497 alineatul (3),
   întrucât:

               (1)

               Pentru a evita perturbarea piețelor financiare internaționale și pentru a nu penaliza instituțiile impunându-le cerințe de fonduri proprii mai ridicate în cursul proceselor de recunoaștere a contrapărților centrale (CPC) existente din țări terțe, articolul 497 alineatul (2) din Regulamentul (UE) nr. 575/2013 a instituit o perioadă de tranziție în cursul căreia CPC-urile din țări terțe cu care instituțiile stabilite în Uniune compensează tranzacții pot fi considerate de aceste instituții drept contrapărți centrale calificate (CPCC).

               (2)

               Regulamentul (UE) nr. 575/2013 a modificat Regulamentul (UE) nr. 648/2012 al Parlamentului European și al Consiliului (2) în ceea ce privește anumite elemente utilizate la calcularea cerințelor de fonduri proprii ale instituțiilor pentru expunerile față de CPC-urile din țări terțe. În consecință, articolul 89 alineatul (5a) din Regulamentul (UE) nr. 648/2012 impune anumitor CPC-uri din țări terțe să raporteze, pentru o perioadă de timp limitată, cuantumul total al marjei inițiale primite de la membrii lor compensatori. Perioada de tranziție o reflectă pe cea prevăzută la articolul 497 alineatul (2) din Regulamentul (UE) nr. 575/2013.

               (3)

               S-a prevăzut ca ambele perioade de tranziție să expire la 15 iunie 2014.

               (4)

               Articolul 497 alineatul (3) din Regulamentul (UE) nr. 575/2013 împuternicește Comisia să adopte un act de punere în aplicare pentru a prelungi cu șase luni perioada de tranziție pentru cerințele de fonduri proprii, în situații excepționale. Această prelungire ar trebui să se aplice, de asemenea, termenelor prevăzute la articolul 89 alineatul (5a) din Regulamentul (UE) nr. 648/2012. Aceste perioade de tranziție au fost prelungite cel mai recent până la 15 iunie 2018 prin Regulamentul de punere în aplicare (UE) 2017/2241 al Comisiei (3).

               (5)

               Dintre CPC-urile stabilite în țări terțe care au solicitat recunoașterea în conformitate cu articolul 25 din Regulamentul (UE) nr. 648/2012, 32 de CPC-uri au fost recunoscute de către Autoritatea Europeană pentru Valori Mobiliare și Piețe. Celelalte CPC-uri din țări terțe nu au fost încă recunoscute, iar procesul de recunoaștere al acestora nu se va încheia înainte de 15 iunie 2018. Dacă nu se prelungește perioada de tranziție, instituțiile stabilite în Uniune (sau filialele lor stabilite în afara Uniunii) care au expuneri la acele CPC-uri din țări terțe care nu au fost încă recunoscute vor trebui să își majoreze semnificativ fondurile proprii pentru expunerile respective, ceea ce ar putea duce la retragerea acelor instituții ca participanți direcți în CPC-urile în cauză sau, cel puțin temporar, la încetarea furnizării de servicii de compensare către clienții acelor instituții, determinând astfel perturbări grave pe piețele pe care operează CPCurile respective.

               (6)

               Necesitatea de a evita perturbarea piețelor din afara Uniunii – care a dus la prelungirile anterioare ale perioadei de tranziție prevăzute la articolul 497 alineatul (2) din Regulamentul (UE) nr. 575/2013 – s-ar menține, prin urmare, după expirarea prelungirii perioadei de tranziție prevăzute în Regulamentul de punere în aplicare (UE) 2017/2241. O nouă prelungire a perioadei de tranziție ar trebui să permită instituțiilor stabilite în Uniune (sau filialelor lor stabilite în afara Uniunii) să evite creșterea semnificativă a cerințelor de fonduri proprii ca urmare a faptului că nu s-a încheiat procesul de recunoaștere a CPC-urilor care furnizează în mod viabil și accesibil acel tip de servicii de compensare de care au nevoie instituțiile stabilite în Uniune (sau filialele lor stabilite în afara Uniunii). Prin urmare, este oportun să se prelungească perioadele de tranziție cu încă șase luni.

               (7)

               Prezentul regulament ar trebui să intre în vigoare înainte de 16 iunie 2018, astfel încât prelungirea actualelor perioade de tranziție să aibă loc înainte de expirarea lor. O intrare în vigoare ulterioară ar putea provoca perturbări pentru CPC, pentru piețele pe care acestea își desfășoară activitatea și pentru instituțiile care au expuneri față de CPC respective.

               (8)

               Măsurile prevăzute în prezentul regulament sunt conforme cu avizul Comitetului bancar european,

         ADOPTĂ PREZENTUL REGULAMENT:
   Articolul 1
   Perioadele de 15 luni prevăzute la articolul 497 alineatul (2) din Regulamentul (UE) nr. 575/2013 și la articolul 89 alineatul (5a) al doilea paragraf din Regulamentul (UE) nr. 648/2012, astfel cum au fost prelungite cel mai recent prin Regulamentul de punere în aplicare (UE) 2017/2241, se prelungesc cu încă șase luni, până la 15 decembrie 2018.
   Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 1 iunie 2018.

            Pentru Comisie

            Președintele

         Jean-Claude JUNCKER

      (1)  JO L 176, 27.6.2013, p. 1.

      (2)  Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții (JO L 201, 27.7.2012, p. 1).

      (3)  Regulamentul de punere în aplicare (UE) 2017/2241 al Comisiei din 6 decembrie 2017 privind prelungirea perioadelor de tranziție referitoare la cerințele de fonduri proprii pentru expunerile față de o contraparte centrală prevăzute în Regulamentele (UE) nr. 575/2013 și (UE) nr. 648/2012 ale Parlamentului European și ale Consiliului (JO L 322, 7.12.2017, p. 27).